Nr. ................/...........................2024

# REFERAT DE APROBARE

***al proiectului*** ***de Ordin al ministrului mediului, apelor și pădurilor pentru aprobarea Ghidului de finanţare a*** ***Programului privind reabilitarea şi/sau extinderea reţelei naţionale de transport al gazelor naturale aparţinând Societăţii Naţionale de Transport Gaze Naturale Transgaz - S.A.***

 Prezentul referat de aprobare este elaborat în conformitate cu prevederile
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare al proiectului de ***Ordin al ministrului mediului, apelor și pădurilor pentru aprobarea Ghidului de finanţare a Programului privind reabilitarea şi/sau extinderea reţelei naţionale de transport al gazelor naturale aparţinând Societăţii Naţionale de Transport Gaze Naturale Transgaz - S.A.***

Baza legală a proiectului de ordin supus aprobării o constituie prevederile art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

 *Hotărârea Guvernului nr. 1102/2024 pentru aprobarea finanţării proiectelor de reabilitare şi/sau extindere a reţelei naţionale de transport al gazelor naturale aparţinând Societăţii Naţionale de Transport Gaze Naturale "Transgaz" - S.A*., publicată în Monitorul Oficial nr. 904 din 6 septembrie 2024, a aprobat finanțarea din bugetul Fondului pentru mediu, din sumele virate potrivit prevederilor art. 10 alin. (1) lit. b) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, a lucrărilor necesare realizării proiectelor de reabilitare şi/sau extindere a reţelei naţionale de transport al gazelor naturale aparţinând Societăţii Naţionale de Transport Gaze Naturale „Transgaz“ - S.A., în valoare totală de 500.000 mii lei.

 Implementarea proiectelor de reabilitare şi/sau extindere a reţelei naţionale de transport al gazelor naturale aparţinând Societăţii Naţionale de Transport Gaze Naturale „Transgaz“ - S.A. nu afectează mediul concurențial, SNTGN Transgaz S.A. fiind operator unic al Sistemului Național de Transport al gazelor naturale. În acest sens, Consiliul Concurenței a confirmat că aceste categorii de lucrări şi/sau proiecte pentru protecţia mediului ce fac obiectul hotărârii Guvernului nr. 1102/2024 îndeplinesc cumulativ prevederile din Orientările din 2022 privind ajutoarele de stat pentru climă, protecția mediului și energie, încadrându-se în infrastructura energetică considerată monopol natural, fără a implica ajutor de stat.

 De asemenea, *Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare,* a fost modificată, fiind introdusă posibilitatea de finanțare a proiectelor de reabilitare și extindere a rețelei naționale de transport al gazelor naturale administrate de Transgaz S.A. Modificarea legislativă, respectiv introducerea art. 13 alin. (1) lit. hh), a creat baza legală pentru derularea investițiilor esențiale în infrastructura de transport al gazelor naturale.

 Ulterior, prin *Ordinul ministrului mediului, apelor și pădurilor nr. 2564/2024 pentru modificarea anexei la Ordinul ministrului mediului, apelor și pădurilor nr. 181/2024 pentru aprobarea Listei categoriilor de proiecte prioritare care beneficiază de alocări financiare în anul 2024 din sumele rezultate în urma licitării certificatelor de emisii de gaze cu efect de seră*, au fost incluse proiectele privind reabilitarea și extinderea rețelei de transport al gazelor naturale în lista categoriilor prioritare pentru care se alocă finanțări din sumele rezultate în urma licitării certificatelor de emisii de gaze cu efect de seră. Astfel, suma necesară pentru derularea programului, respectiv 500.000 mii lei, a fost inclusă în alocările financiare pentru anul 2024.

 În acest context, a fost elaborat ghidul de finanțare, pentru a detalia procedurile de accesare și utilizare a fondurilor alocate acestui program. Ghidul de finanțare stabilește cerințele și pașii necesari pentru implementarea proiectelor, asigurând transparența și eficiența procesului de utilizare a resurselor financiare.

 Scopul programului îl reprezintă îmbunătăţirea calităţii mediului prin implementarea unor investiții privind reabilitarea și/sau extinderea reţelei naționale de transport al gazelor naturale aparţinând Societăţii Naţionale de Transport Gaze Naturale Transgaz - S.A. în vederea pregătirii pentru atingerea obiectivelor de decarbonare al sistemului energetic național, precum și la asigurarea flexibilității și adecvanței acestuia.

 Obiectul programului vizează finanțarea cheltuielilor aferente proiectelor constând în investiţii pentru reabilitarea și/sau extinderea reţelei naționale de transport al gazelor naturale aparţinând Societăţii Naţionale de Transport Gaze Naturale Transgaz - S.A., aprobate prin hotărâre a Guvernului.

 Finanţarea se acordă în procent de maximum 100% din cheltuielile eligibile ale fiecărui proiect, în limita sumelor alocate prin bugetul Fondului pentru mediu, cu această destinație.

 Valoarea maximă a finanţării care poate fi acordată la nivelul fiecărui proiect, este cea aprobată prin hotărârea Guvernului *nr. 1102/2024 pentru aprobarea finanţării proiectelor de reabilitare şi/sau extindere a reţelei naţionale de transport al gazelor naturale aparţinând Societăţii Naţionale de Transport Gaze Naturale "Transgaz" - S.A*.

 Proiectul ghidului de finanțare, astfel cum îl înaintăm, a fost avizat în ședința Comitetului Director al AFM din 20.11.2024.

 Pentru motivele invocate, vă transmitem alăturat, în vederea avizării și aprobării, proiectul de*ordin al ministrului mediului, apelor și pădurilor pentru aprobarea Ghidului de finanţare a Programului privind reabilitarea şi/sau extinderea reţelei naţionale de transport al gazelor naturale aparţinând Societăţii Naţionale de Transport Gaze Naturale Transgaz - S.A.*

**PREȘEDINTE,**

**Laurențiu Adrian NECULAESCU**